דן או'בריאן

דניאל דיון "דן" או'בריאן (באנגלית: Daniel Dion "Dan" O'Brien; נולד ב-18 ביולי 1966) הוא אתלט עבר אמריקאי. הוא אלוף אולימפי (אטלנטה 1996), 3 פעמים ברציפות אלוף עולם (טוקיו 1991, שטוטגרט 1993 וגטבורג 1995), שיאן עולם, 6 פעמים מספר 1 בעולם ו-5 פעמים אלוף ארצות הברית בקרב עשר. תוצאת השיא שלו מדרגת אותו במקום השישי בכל הזמנים. או'בריאן נולד בפורטלנד אורגון וגדל בקלאמת פולס בדרום אורגון, כילד מאומץ במשפחה אירית אמריקאית. הוא ממוצא אפרו אמריקאי ופיני. הוא התאמן בהדרכתו של מייק קלר. למד באוניברסיטת איידהו והיה חבר בנבחרת האתלטיקה שלה. באליפות העולם שנערכה בטוקיו יפן בשנת 1991 זכה או'בריאן במדליית זהב בקרב עשר בשיא אליפות חדש של 8812 נקודות, לפני מייקל סמית' מקנדה (8549 נקודות) וכריסטיאן שנק מגרמניה (8394 נקודות). במבחנים האמריקאיים לאולימפיאדת ברצלונה (1992) פסל או'בריאן בכל שלושת הניסיונות במקצוע השמיני בקפיצה במוט ונשר מהמקום הראשון למקום ה-12 וכך לא נכלל במשלחת האמריקאית לאולימפיאדה. חודש לאחר המשחקים האולימפיים שבהם לא השתתף, במסגרת תחרות דקסטר שנערכה בטאלנס צרפת, ב-5 בספטמבר 1992 קבע או'בריאן בקרב עשר שיא עולם חדש של 8891 נקודות (100: 10.43 שניות, רוחק: 8.08 מטר, ברזל: 16.69 מטר, גובה: 2.07 מטר, 400: 48.51 שניות, 110 משוכות: 13.98 שניות, דיסקוס: 48.56 מטר, מוט: 5.00 מטר, כידון: 62.58 מטר, 1500: 4:42.10 דקות), שיפור לשיא העולם בן ה-8 שנים של דיילי תומפסון (8847 נקודות). שיא זה החזיק מעמד 7 שנים ונשבר על תומאס דבוז'אק מצ'כיה (8994 נקודות). שיא זה עמד כ-20 שנים כשיא ארצות הברית עד שנשבר על ידי אשטון איטון שקבע שיא עולם חדש של 9039 נקודות (הנוכחי, 2015). באליפות העולם באולם שנערכה בטורונטו קנדה במרץ 1993 זכה או'בריאן במדליית זהב בקרב 7 בשיא עולם חדש של 6476 נקודות, לפני מייקל סמית' (6279 נקודות) ואדוארד המליינן מבלארוס (6075 נקודות), שיפור לשיא העולם בן ה-7 שנים של כריסטיאן פלזיאט מצרפת (6418 נקודות). שיא זה החזיק מעמד 17 שנים ונשבר על ידי אשטון איטון (6499 נקודות). באליפות העולם שנערכה בשטוטגרט גרמניה באוגוסט אותה שנה הוא הגן על תוארו וזכה במדליית זהב בקרב עשר בשיא אליפות חדש של 8817 נקודות, לפני אדוארד המליינן (8724 נקודות) ופאול מאייר מגרמניה (8548 נקודות). באליפות העולם שנערכה בגטבורג שוודיה בשנת 1995 זכה או'בריאן בפעם השלישית ברציפות במדליית זהב בקרב עשר בתוצאה של 8695 נקודות לפני אדוארד המליינן (8489 נקודות) ומייק סמית' (8419 נקודות). באולימפיאדת אטלנטה (1996) זכה או'בריאן במדליית זהב בקרב עשר בתוצאה של 8824 נקודות, לפני פרנק בוסמן מגרמניה (8706 נקודות) ותומאס דבוז'אק (8664 נקודות). בתחרות שנערכה ביוניונדייל, ניו יורק ב-1998 קבע או'בריאן בקרב עשר את תוצאת השנה בעולם (8755 נקודות). בשנת 2006 זכה או'בריאן להיכלל בהיכל התהילה של ארצות הברית באתלטיקה. בשנת 2012 זכה או'בריאן להיכלל בהיכל התהילה של התאחדות האתלטיקה הבינלאומית. בשנת 2012 זכה או'בריאן להיכלל בהיכל התהילה האולימפי של ארצות הברית. התפתחות שיא העולם בקרב עשר (באנגלית) מדיה וקבצים בנושא דן או'בריאן בוויקישיתוף אתר האינטרנט הרשמי של דן או'בריאן (באנגלית) דן או'בריאן, באתר הוועד האולימפי הבין-לאומי דן או'בריאן, באתר olympedia.org דן או'בריאן, באתר התאחדות האתלטיקה הבין-לאומית דן או'בריאן, באתר Track and Field (גברים) תחרות בינלאומית שנתית של התאחדות האתלטיקה הבינלאומית בקרב עשר ובקרב 7 הנערכת בטאלנס שבצרפת משנת 1976 תחרות קרב 7 נערכה לראשונה במסגרת זו ולא נכללה במסגרת הרשמית של האליפות ולכן המדליה לא נספרה בסכום הכללי Devers, O’Brien, Temple, Connolly selected to U.S. Olympic Hall of Fame, באתר USA Track & Field‏ 14 במאי 2012